Brand i lejlighed kunne have udviklet sig voldsomt.

Et køkken i en lejlighed på Dalgasgade i Aalborg er fuldstænding udbrændt efter brand torsdag eftermiddag. Lejligheden i øvrigt er meget svært røgskadet og resten af ejendommen blev fyldt med røg. Ingen er dog kommet til skade. - Vi foretog sammen med politiet en evakuering af ejendommen og sikrede os at der ikke var personer i lejlighederne, fortæller indsatsleder Peter Reinau fra Aalborg Beredskabscenter. Årsagen til branden fandt man ved komfuret i køkkenet. - Der var en kogeplade, der stod tændt og ovenpå den har der ligget noget. Så det virker jo meget logisk, at det er der, branden er startet, siger indsatslederen der havde otte mand med sig til branden. - Vi havde røgdykkeren hurtigt derinde, men hvis vi havde ventet et par minutter, kunne den godt være løbet op ad, siger indsatslederen.